Volgens Verona, was ’n vriend van haar die inspirasie agter hierdie treffer. “Ek het ŉ vriend wat jare lank al in die vermaaklikheidbedryf as ‘jester’ werk. Hy het al baie vir my vertel hoe dit soms bevrydend is om daardie wit gesig op te verf en daaragter te skuil vir die aand se werk. Niemand ken jou nie. Jy verloor alle inhibisies en jy is vry. Somtyds is ŉ masker bevrydend, want as niemand jou kan sien nie is dit mos soveel makliker om te wees net hoe en wie jy wil wees. Dit het my laat dink aan die mensdom se alle daagse “maskers” wat ons saamdra. Daar is tog soveel verskillende maskers,” verduidelik sy.
Sy en haar goeie vriend, Llewellyn du Plessis, was ook die vervaardigers en aanbieders van die ASTV-reeks, Vir Ewig en Altyd, wat oor die troubedryf gehandel het. Vir ŉ jaar lank het sy ook as omroeper by 90.6 FM Stereo, die Vaaldriehoek se plaaslike radiostasie, as mede-aanbieder van die ontbytprogram gewerk. As sy nie sing nie werk sy vir die tydskrif WILD&JAG/GAME&HUNT waar sy as joernalis die wildbedryf aanpak. Sy bestuur ook hulle sosialemedia en videoproduksie.
Die sangeres het nog baie drome om te verwesenlik, wat ’n nuwe album – waaroor sy baie opgewonde is – insluit. Sy sal ook nog graag saam met ander kunstenaar soos Elvis Blue, Karen Zoid, Freshly Groud, ADAM en Chris Chameleon wil werk en betrokke bly in die media- en televisiebedryf wanneer sy nie op die verhoog is nie.
“Ek hoop my debuutalbum ’n groot hoogtepunt sal wees. Ek wag al so lank hiervoor en dit is ŉ droom wat uiteindelik waar word,” deel dié talentvolle musikant.
Maskers is beslis ’n moet vir elke musiekliefhebber wat hou van liedjies met ’n boodskap. Die kombinasie van betekenisvolle lirieke, ’n vars en unieke lekkerluister-klank en ’n uitsonderlike stem, is die perfekte bestanddele vir ’n treffer wat oor baie jare steeds oor die radio gehoor gaan word.